Hoe heilig ons die Sabbat? Word ons sabbatheiliging gekenmerk deur 'n rustigheid en 'n soeke na God? Getuig ons manier van Sondagviering dat ons 'n week lank daarna verlang het om weer gemeenskap met die Here te beoefen?
Daar is mense wat hoegenaamd niks rus van werk op die Sondag nie. Baie mense gaan doodeenvoudig aan asof dit maar net nog 'n dag is.
Ons het ses dae van die week vir al ons liggaamlike verpligtinge. Maar een dag van die week moet ons ons siel skool in die dinge wat die Here en sy ewige koninkryk aangaan.
Kom ons noem die Sabbat op die aarde 'n dag van oefen in waaksaamheid. Waak teen sonde. Skoling in Godskennis en heiligheid sodat ons soveel sterker kan stry teen die sonde.
Doen ons werklik al hierdie dinge op die Sabbat? Ons geloof en die erns van ons godsdiens kan in 'n sekere sin getoets word aan die manier waarop ons Sondag vier.
'n Leeglêersondag getuig van liggaamlike rus, maar dit getuig ook van 'n leë gees. 'n Gees wat afgestomp het en nie meer honger na gemeenskap met God nie.
Net so getuig 'n Sabbat vir al die ander klein werkies, of erger nog, as ons doodeenvoudig aanhou werk soos al die ander dae, daarvan dat ons God glad nie meer ken nie.